སྤྱིར་ཁོ་བོ་དངོས་སྦྱོང་ཞེས་པ་འདི་ལ་དེ་འདྲའི་སྤྲོ་བ་ཅང་མེད།དགེ་རྒན་དག་གིས་དངོས་སྦྱོང་ནི་རང་ཉིད་སྦྱོང་བརྡར་བྱེད་པའི་གོ་སྐབས་ཡག་ཤོས་ཤིག་རེད་ཅེས་སྙིང་ཉེ་ཉེའི་ངང་ནན་གྱིས་གསུངས་མོད།ལོ་རིམ་གོང་མའི་སློབ་གྲོགས་དག་གིས་རྒྱུན་པར་ང་ཚོའི་གམ་ནས།དངོས་སྦྱོང་ནི་དུས་ཚོད་འཕྲོ་བརླག་བྱེད་སྤྱད་ཅིག་རེད།དངོས་སྦྱོང་ལ་འགྲོ་བ་ནི་གཡོག་ལས་འབའ་ཞིག་རེད།དེ་ལས་ངོ་ཤེས་ཤིག་བཙལ་ཏེ་ཐམ་ཀ་རྒྱག་ཏུ་བཅུག་ན་ཡག་པོ་རེད་སོགས་སྐད་ཆ་མང་དུ་སྨྲ་བས།ངས་དགེ་རྒན་ལ་ཡིད་ཆེས་བྱས་ན་འགྲིག་གམ་སློབ་གྲོགས་ཚོར་ཡིད་ཆེས་བྱས་ན་འགྲིགང་རང་དོགས་པ་དང་འདྲི་གཞིའི་རྒྱ་ལས་མ་གྲོལ་བས་རེ་ཞིག་སྨྲ་བ་མེད་པར་བསྡད་པ་གང་མང་ཡིན།དེ་ལས་ང་རང་ཞིབ་འཇུག་སློབ་མར་རྒྱུགས་སྤྲོད་མཁན་དག་ལ་ཡིད་སྨོན་ཅུང་ཟད་སྐྱེས།ཁོ་ཚོས་ཞིབ་འཇུག་སློབ་མར་རྒྱུགས་འཕྲོད་མིན་ནི་དོན་དག་གཞན་ཞིག་རེད་མོད།མ་མཐའ་ཡང་རང་ཉིད་ཀྱི་སླད་དུ་དཔེ་ཆ་བལྟ་ཐུབ་པ་དང་།རང་གི་བསམ་བློ་དང་འཚོ་བར་ཐེ་གཏོགས་བྱེད་མཁན་མེད།ཁོ་བོ་ནི་ག་དུས་ཡིན་ཡང་རང་དབང་ལ་དགའ་མཁན་ཞིག་ཡིན།རྒྱུ་མཚན་མི་ཞེས་པ་འདི་ལ་འཚོ་བ་ཡི་རང་དབང་ཞིག་མཁོ་བ་རེད།གལ་ཏེ་སུ་ཞིག་གིས་ཁོ་བོའི་རང་དབང་ལ་སྲབ་སྐྱོག་གིས་གཡས་འཐེན་གཡོན་འཐེན་བགྱིས་ན།ཁོ་བོས་དེ་ལ་མི་འདོད་པའི་རྣམ་འགྱུར་སྟོན་ངེས་ཡིན།སྙིང་སྟོབས་ཆེན་པོས་དེ་ལ་རྒོལ་ལན་སློག་ངེས་ཡིན།དེ་བས་ན།ཁོ་བོས་ག་དུས་ཡིན་ཡང་རང་གི་འདོད་པ་ལྟར་གྱི་མི་ཞིག་བྱ་ཞེས་བསྒྲགས་གཏམ་འདྲ་བཤད་མྱོང་ཡོད།མ་ཟད་བྲིས་རྩོམ་དག་གི་ནང་དུའང་སྐད་ཆ་འདི་བཀོལ་བ་ཉུང་ཉུང་མིན།བསམ་བློ་བཞི་གསུམ་བཅུ་གཉིས་བཏང་མཐར།རང་གི་འདོད་པ་ལྟར་གྱི་མི་ཞིག་བྱ་རྒྱུ་ནི་ཅི་འདྲའི་དཀའ་མོ་ཞིག་རེད་ཨང་སྙམ།མཚམས་ལན་རེར་དེ་ནི་དོན་དངོས་དང་མི་མཐུན་པའི་གླེན་གཏམ་ཤ་སྟག་ཅིག་ལས་མ་འདས་པར་འདོད།སྤྱི་ཚོགས་ལ་སྤྱི་ཚོགས་ཀྱི་འགྲོ་ལུགས་ཤིག་ཡོད་པས་མི་སུ་ཡིན་རུང་ལྟོས་པ་ཅི་ཡང་མེད་པར་རང་གི་འདོད་པ་ལྟར་གྱི་མི་ཞིག་བྱ་ཐབས་བྲལ།